钦定古今图书集成/理学汇编/文学典/第150卷 > 《徐师曾文体明辩》 > 《记参政龚公陛辞奏槁后》前人
## 钦定古今图书集成/理学汇编/文学典/第150卷 > 《徐师曾文体明辩》 > 《记参政龚公陛辞奏槁后》前人

大参龚公平生不喜言用兵，晚年去国，论事者乃言
其陛辞之日，请大举恢复之师，以迎合上意，闻者莫
不怪之。予曩从公游甚久，盖尝与反复论此，虽两有
所持，然竟不能以相屈也。至是，窃独意公不宜有此。
公薨后数年，过其故里，从公二子，得其副本读之，乃
极论不可轻举之意，盖犹其平生之素论也。痛公见
诬之甚，为之太息流涕久之。然尚恨匆匆不暇借其
手槁以观，而亦未敢以示人也。近者乃闻圣上知公
无罪，特诏有司还其职秩。圣度如天，固非贱臣浅识
所能窥测，然向使其真有纤芥，如言者之所谓，则亦
岂复有是也哉！此可以验公家书之不诬。因稍出之，
而记其本末如此。